ວັນທີ 17 ມີນາ 2022 ສະພາປະຊາຊົນແຂວງ ອຸດົມໄຊ ໄດ້ເປີດກອງປະຊຸມ ເຜີຍແຜ່, ແນະນຳວຽກງານ ສະພາປະຊາຊົນແຂວງອຸດົມໄຊ ຂື້ນ, ຢູ່ທີ່ຫ້ອງປະຊຸມອົງການໄອຍະການປະຊາຊົນແຂວງ, ໂດຍການເປັນປະທານຂອງທ່ານ ຄຳດີ ວົງລ້ອມ ຮອງເລຂາຄະນະບໍລິຫານງານພັກແຂວງ, ປະທານສະພາປະຊາຊົນແຂວງອຸດົມໄຊ ຊຸດທີ II, ໃຫ້ກຽດເຂົ້າຮ່ວມກອງປະຊຸມໂດຍມີທ່ານ ບຸນລອດ ອ່ອນພະຈັນ ອາດີດຮອງເລຂາຄະນະບໍລິຫານງານພັກແຂວງ, ອາດີດປະທານສະພາປະຊາຊົນແຂວງອຸດົມໄຊ ຊຸດທີ I, ມີບັນດາທ່ານສະມາຊິກສະພາປະຊາຊົນແຂວງ, ພະນັກງານຊ່ວຍວຽກຄະນະສະມາຊິກສະພາປະຊາຊົນແຂວງປະຈໍາເຂດເລືອກຕັ້ງ 7 ເມືອງຂອງແຂວງອຸດົມໄຊ ແລະ ພະນັກງານຂະແໜງກ່ຽວຂ້ອງພາຍໃນ ສພຂ ເຂົ້າຮ່ວມຢ່າງພ້ອມພຽງ.
ກອງປະຊຸມໄດ້ຮັບຟັງການສະເຫນີກ່ຽວກັບລະບຽບການດໍາເນີນກອງປະຊຸມສະພາປະຊາຊົນຂັ້ນແຂວງເຊັນ: ທັກສະການຊັກຖາມຕໍ່ກອງປະຊຸມສະພາປະຊາຊົນແຂວງ; ທັກສະການປະກອບຄໍາເຫັນຕໍ່ກອງປະຊຸມສະພາປະຊາຊົນແຂວງ; ການພົບປະປະຊາຊົນຂອງສະມາຊິກສະພາປະຊາຊົນແຂວງ; ການຮັບຟັງ, ການຕອບ-ຊີ້ແຈງ ແລະ ການສັງລວມຄໍາສະເໜີຂອງປະຊາຊົນ; ສະເໜີໂດຍທ່ານ ບຸນລອດ ອ່ອນພະຈັນອາດີດຮອງເລຂາຄະນະບໍລິຫານງານພັກແຂວງ, ອາດີດປະທານສະພາປະຊາຊົນແຂວງອຸດົມໄຊ ຊຸດທີ I, ພ້ອມນັ້ນກອງປະຊຸມຍັງໄດ້ຮັບຟັງການສະເໜີກ່ຽວກັບການຄົ້ນຄວ້າ ແລະ ການແກ້ໄຂ ຄໍາຮ້ອງທຸກຂອງຜົນລະເມືອງທີ່ຢືນເຖິງສະພາປະຊາຊົນແຂວງ ແລະ ກ່ຽວກັບຂັ້ນຕອນການສ້າງນິຕິກຳໃຕ້ກົດໝາຍ(ຂໍ້ຕົກລົງຂອງທ່ານເຈົ້າແຂວງ) ສະເໜີໂດຍທ່ານ ທອງຄານ ວັດສະດາກອນ ປະທານຄະນະກຳມະການ ຍຸຕິທຳ ແລະ ປ້ອງກັນຊາດ-ປ້ອງກັນຄວາມສະຫງົບ ສພຂ ແລະ ໄດ້ຮັບຟັງການສະເໜີກ່ຽວກັບວຽກງານການເປັນເສນາທິການ ໃຫ້ແກ່ສະມາຊິກສະພາປະຊາຊົນແຂວງ ສະເໜີໂດຍ: ທ່ານ ຄຳພວງ ເດດກົງພົນ ຮອງເລຂາທິການ ສພຂ.
ຈາກນັ້ນກອງປະຊຸມໄດ້ເປີດກວ້າງໃຫ້ຜູ້ເຂົ້າຮ່ວມມີຄໍາຄິດຄຳເຫັນ; ສົນທະນາແລກປ່ຽນ ຕໍ່ກັບບັນດາເນື້ອໃນຕ່າງໆ ທີ່ນໍາເຂົ້າຜ່ານໃນກອງປະຊຸມຄັ້ງນີ້ ເພື່ອເຮັດໃຫ້ການປະກອບຄຳຄິດເຫັນໃນກອງປະຊຸມສະໄໝສາມັນແຕ່ລະຄັ້ງ, ການມີຄໍາຄິດໃນເວລາລົງພົບປະປະຊາຊົນແຕ່ລະຄັ້ງ ຂອງສະມາຊິກສະພາປະຊາຊົນແຂວງ ໃຫ້ຖືກຕ້ອງສອດຄອງກັບສະພາບຄວາມເປັນຈິງ, ຖືກຕາມຫລັກການ ແລະ ບະບຽບການ, ຕາມພາລະບົດບາດ, ສິດ ແລະ ໜ້າທີ່ຂອງ ສສຂ ທີ່ໄດ້ກຳນົດໄວ້ໃນກົດໝາຍວ່າດ້ວຍສະພາປະຊາຊົນຂັ້ນແຂວງ, ກອງປະຊຸມດັ່ງກ່າວ ໄດ້ດຳເນີນໄປເຖິງວັນພະຫັດທີ 18 ມີນາ 2022 ຈຶ່ງຈະສໍາເລັດ.
: ແສງພອນ ອິນນະລົງ.